A BIZOTTSÁG (EU) 2022/1435 RENDELETE

(2022. augusztus 26.)

a 396/2005/EK európai parlamenti és tanácsi rendelet II. és IV. mellékletének az egyes termékekben, illetve azok felületén található kalcium-karbonát, szén-dioxid, ciprodinil és kálium-hidrogén-karbonát szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésének a) pontjára,

mivel:

(1) A ciprodinil tekintetében alkalmazandó szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg. A kalcium-karbonát, a szén-dioxid és a kálium-hidrogén-karbonát szerepel a 396/2005/EK rendelet IV. mellékletében.

(2) 2021. december 14-én a Codex Alimentarius Főbizottság a Codex által meghatározott maximális szermaradék-határértéket (CXL-t) fogadott el a szójababban előforduló ciprodinil tekintetében. (2)

(3) A 178/2002/EK európai parlamenti és tanácsi rendelet (3) 5. cikkének (3) bekezdése szerint amennyiben léteznek nemzetközi szabványok, vagy a közeljövőben ilyen szabványokat vezetnek be, az élelmiszerjogi rendelkezések előkészítése vagy kiigazítása során tekintettel kell lenni e szabványok rendelkezéseire, kivéve, ha a szabványok vagy azok vonatkozó részei nem tekinthetők az élelmiszerjog törvényes céljainak megvalósítására alkalmas, illetve az ilyen célok megvalósítását hatékonyan szolgáló eszközöknek, vagy tudományos okok szólnak figyelembevételük ellen, vagy ha az említett szabványok figyelembevétele az Unióban megfelelőnek minősített védelemtől eltérő mértékű védelmet eredményezne. Ezenfelül az említett rendelet 13. cikke e) pontjának értelmében az Uniónak elő kell segítenie a nemzetközi műszaki szabványok és az élelmiszerjog összhangjának megteremtését, miközben gondoskodnia kell arról, hogy az Unió területén érvényes magas szintű védelem szintje ne csökkenjen.

(4) Az Európai Élelmiszerbiztonsági Hatóság (a továbbiakban: Hatóság) értékelte a szójababban előforduló ciprodinilra vonatkozóan javasolt CXL-t, és megállapította, hogy az biztonságos az uniós fogyasztók számára (4), és az Unió nem nyújtott be fenntartásokat (5), (6) a peszticid-szermaradékok Codex-bizottságához a javasolt CXL-lel kapcsolatban.

(5) Ezért ezt a CXL-t indokolt MRL-ként felvenni a 396/2005/EK rendeletbe.

(6) A kalcium-karbonát, a szén-dioxid és a kálium-hidrogén-karbonát a 91/414/EGK tanácsi irányelv (7) vagy az 1107/2009/EK európai parlamenti és tanácsi rendelet (8) szerinti értékelésük véglegesítéséig, valamint a 396/2005/EK rendelet 12. cikke szerinti felülvizsgálatukig ideiglenesen kerültek felvételre a 396/2005/EK rendelet IV. mellékletébe. Az említett anyagok jóváhagyásának az 1107/2009/EK rendelet szerinti meghosszabbítása iránti kérelmekkel összefüggésben a Hatóság következtetéseket adott ki a kalcium-karbonát (9), a szén-dioxid (10) és a kálium-hidrogén-karbonát (11) növényvédő szereknél felmerülő kockázatok felméréséről szóló szakértői értékelésről. A Hatóság említett következtetései alapján a kalcium-karbonát, a szén-dioxid és a kálium-hidrogén-karbonát tekintetében nincs szükség MRL-ek megállapítására. Ezért helyénvaló ezeket az anyagokat állandó jelleggel szerepeltetni a 396/2005/EK rendelet IV. mellékletében (12).

(7) A Hatóság tudományos jelentése és következtetései alapján és a tárgy szempontjából lényeges tényezőket figyelembe véve az MRL-ek megfelelő módosításai eleget tesznek a 396/2005/EK rendelet 14. cikke (2) bekezdésében szereplő követelményeknek.

(8) A 396/2005/EK rendeletet ezért ennek megfelelően módosítani kell.

(9) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II. és IV. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. augusztus 26-án. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Jelentés a Codex Alimentarius Főbizottság 44. üléséről (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról (HL L 31., 2002.2.1., 1. o.).

(4) Scientific support for preparing an EU position for the 52nd Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának (CCPR) 52. ülésén képviselendő uniós álláspont előkészítéséhez). EFSA Journal 2021;19(8):6766.

(5) Az Európai Unió megjegyzései a Codex CX/PR 21/52/5(REV) dokumentumhoz: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Jelentés a peszticid-szermaradékok Codex-bizottságának 52. üléséről (REP21/PR): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

(8) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(9) EFSA (Európai Élelmiszerbiztonsági Hatóság), 2021. Conclusion on the peer review of the pesticide risk assessment of the active substance calcium carbonate. (A kalcium-karbonát hatóanyagú növényvédő szereknél felmerülő kockázatok értékelésének szakmai vizsgálatából levont következtetés.) EFSA Journal 2021;19(4):6500.

(10) EFSA (Európai Élelmiszerbiztonsági Hatóság), 2021. Conclusions on the peer review of the pesticide risk assessment of the active substance carbon dioxide (Állásfoglalás a szén-dioxid hatóanyagú növényvédő szereknél felmerülő kockázatok értékelésének szakmai vizsgálatáról). EFSA Journal 2021;19(6):6605.

(11) EFSA (Európai Élelmiszerbiztonsági Hatóság), 2021. Conclusion on the peer review of the pesticide risk assessment of the active substance potassium hydrogen carbonate (A kálium-hidrogén-karbonát hatóanyagú növényvédő szereknél felmerülő kockázatok értékelésének szakmai vizsgálatából levont következtetés); EFSA Journal 2021;19(5):6593.

(12) EFSA (Európai Élelmiszerbiztonsági Hatóság), 2022. Nyilatkozat az olyan peszticid-hatóanyagokról, amelyek jelenlegi MRL-jeire vonatkozóan nem szükséges elvégezni a 396/2005/EK rendelet 12. cikke szerinti felülvizsgálatot. EFSA Journal 2022; 20(01):7061.